CELEX: 32010D0206
Language: sk
Date: 2010-04-06 00:00:00
Title: 2010/206/: Rozhodnutie Komisie zo 6. apríla 2010 , ktorým sa členským štátom povoľuje predĺžiť dočasné povolenia udelené na novú účinnú látku FEN 560 [oznámené pod číslom K(2010) 1974] (Text s významom pre EHP)

8.4.2010   
            
            
               SK
            
            
               Úradný vestník Európskej únie
            
            
               L 88/21
            
         ROZHODNUTIE KOMISIE
   zo 6. apríla 2010,
   ktorým sa členským štátom povoľuje predĺžiť dočasné povolenia udelené na novú účinnú látku FEN 560
   [oznámené pod číslom K(2010) 1974]
   (Text s významom pre EHP)
   (2010/206/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
   keďže:
   
               (1)
            
            
               V súlade s článkom 6 ods. 2 smernice 91/414/EHS bola Francúzsku v júni 2003 doručená žiadosť od Société occitane de fabrications et de technologies o zaradenie účinnej látky FEN 560 do prílohy I k smernici 91/414/EHS. V rozhodnutí Komisie 2004/131/ES (2) sa potvrdilo, že dokumentačný súbor údajov je úplný a môže sa v zásade pokladať za vyhovujúci požiadavkám na údaje a informácie podľa príloh II a III k uvedenej smernici.
            
         
               (2)
            
            
               Potvrdenie úplnosti dokumentačného súboru údajov bolo potrebné, aby sa umožnilo podrobné preskúmanie uvedenej účinnej látky a aby sa členským štátom poskytla možnosť udeliť dočasné povolenia na prípravky na ochranu rastlín s obsahom uvedenej účinnej látky na obdobia najviac troch rokov pri súčasnom splnení podmienok stanovených v článku 8 ods. 1 smernice 91/414/EHS a predovšetkým podmienky týkajúcej sa podrobného posúdenia účinnej látky a prípravku na ochranu rastlín vzhľadom na požiadavky stanovené v uvedenej smernici.
            
         
               (3)
            
            
               Posudzovali sa účinky uvedenej účinnej látky na zdravie ľudí a životné prostredie v súlade s ustanoveniami článku 6 ods. 2 a 4 smernice 91/414/EHS pri použitiach, ktoré navrhol žiadateľ. Spravodajský členský štát predložil Komisii návrh hodnotiacej správy 18. februára 2005.
            
         
               (4)
            
            
               Po predložení návrhu hodnotiacej správy spravodajským členským štátom sa ukázalo, že je potrebné, aby sa od žiadateľa vyžiadali ďalšie informácie a aby spravodajský členský štát uvedené informácie preskúmal a predložil hodnotenie. Preskúmanie dokumentačného súboru údajov preto ešte stále prebieha a hodnotenie nebude možné dokončiť v lehote stanovenej v smernici 91/414/EHS vykladanej v spojení s rozhodnutím Komisie 2008/353/ES (3).
            
         
               (5)
            
            
               Keďže sa v rámci hodnotenia doteraz nezistil žiaden dôvod na bezprostredné obavy, členským štátom by sa mala poskytnúť možnosť predĺžiť dočasné povolenia udelené na prípravky na ochranu rastlín s obsahom príslušnej účinnej látky o obdobie v dĺžke 24 mesiacov v súlade s ustanoveniami článku 8 smernice 91/414/EHS, aby sa umožnilo pokračovanie skúmania dokumentačného súboru údajov. Očakáva sa, že proces hodnotenia a rozhodovania v súvislosti s rozhodnutím o možnom zaradení FEN 560 do prílohy I k uvedenej smernici bude ukončený do 24 mesiacov.
            
         
               (6)
            
            
               Zároveň by sa malo zrušiť rozhodnutie 2008/353/ES, keďže sa stalo obsolentným.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Členské štáty môžu predĺžiť dočasné povolenia na prípravky na ochranu rastlín s obsahom FEN 560 na obdobie, ktoré sa skončí najneskôr 6. apríla 2012.
   Článok 2
   Rozhodnutie 2008/353/ES sa zrušuje.
   Článok 3
   Toto rozhodnutie stráca účinnosť 6. apríla 2012.
   Článok 4
   Toto rozhodnutie je určené členským štátom.
   
      V Bruseli 6. apríla 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. EÚ L 37, 10.2.2004, s. 34.
   
      (3)  Ú. v. EÚ L 117, 1.5.2008, s. 45.